એક વાર વ્યક્તિ જાહેર જીવનમાં દાખલ થાય પછી એના વિશે અનેક અભિપ્રાયો, માન્યતાઓ, કિંવદંતિઓ, લોકવાયકાઓ ફેલાવા લાગે છે. માણસ જેમ વધુ સફળ, પ્રસિદ્ધ કે પાવરફુલ પહોંચવાળો થતો જાય તેમ તેમ એના સમર્થકો અને વિરોધીઓ, બંનેની સંખ્યામાં વધારો થાય છે. આપણા દેશની સૌથી મોટી નબળાઈ એ છે કે આપણે જનસામાન્ય તરીકે કોઈને પણ સફળ થતા જોઈ શકતા નથી. આપણી પાસે સફળ, પ્રસિદ્ધ, પાવરફુલ કે પહોંચેલા માણસ માટે એક અંગત, આગવો અભિપ્રાય હોય છે અને મોટાભાગના લોકો એ અંગત, આગવા અભિપ્રાયને અંતિમ સત્ય તરીકે બજારમાં વેચવાનો પ્રયત્ન કરે છે.